Die smaragbaber (Brochis splendens), smarag brochis, smarag cory, groen baber, of kortlyfbaber, is 'n tropiese varswatervis wat aan die Corydoradinae sub-familie van die Callichthyidae-familie behoort. In Engels word die spesie die "Emerald cory" genoem. Brochis word onderskei van die pantserbaber weens hul langer dorsale vinne, met lang, stekelrige eerste strale. Dit is oorspronklik beskryf as Callichthys splendens, deur François Louis de la Porte, comte de Castelnau in 1855. Hierdie spesie word ook algemeen genoem Brochis coeruleus. W.A. Gosline was die eerste om te vermoed dat die twee spesies identies is in 1940, maar dit was eintlik Njiseen & Isbrücker in 1970 wat die twee gekombineer het nadat voldoende bewyse daarvoor gevind is. Dit kom in binnelandse waters in Suid-Amerika voor, en word gevind in die bolope van die Amasonerivier se opvanggebied. Dit sluit in die Ucayali-rivier, Pucallpa en Ambiyacu-riviere, rondom die Iquitos in Brasilië, Colombia, Ecuador en Peru. Afhangende van die hoek van beligting, weerspieël die vis se liggaam 'n metaalgroen, blougroen, of selfs `n blou kleur.